Blom
        
         (slekt fra Hurum)
Store norske leksikon,Historie,Historiske hjelpevitenskaper,Slektsforskning og genealogi,Norske slekter
Blom er en slekt som på 1700-tallet hadde tilknytning til Hurum i Buskerud. Den eldste kjente stamfar er major Wolf Blom, som tjenstgjorde i Båhusiske regiment under Hannibalfeiden 1644–45. Hans sønnesønn Jan Haagensen Blom (ca. 1676–1741) ble eier av gården Jaren i Hurum. Fra hans sønner, brukseier på Holmsbo og Hoff i Hurum Gustavus Blom (1713–77) og kjøpmann Morten Blom (1715–78), stammer tre grener av slekten.
Gustavus Blom var far til kammerråd Peter Blom (1743–1825), generaladjutant, stiftamtmann Emanuel Blom (1747–1826) og justisråd Jan Blom (1748–1832). Peter Blom var far til eidsvollsmannen, amtmann Gustav Peter Blom (1785–1869), som igjen var far til forfatteren Hans Ørn Blom (1817–85). Justisråd Jan Blom var far til komponisten Christian Blom (1782–1861). Les mer i Store norske leksikon Blom - slekt fra Skien (ingen påvist forbindelse med slekten fra Hurum)